Vašečka, Richard, poslanec NR SR (2014-09-24):
Ďakujem za slovo. Vážená pani predsedajúca, kolegovia, kolegyne, ja by som začal takou malou rekapituláciou, ktorá tu podľa mňa v takomto zložení ešte nezaznela. A možno je zaujímavá aj pre tých, ktorí ju sledujú, počúvajú, aj pre médiá. Dňa 9. septembra krátko poobede na návrh pani podpredsedníčky Laššákovej bolo vyradených niekoľko bodov, 10 bodov programu, niektoré z tých, ktoré prerokovávame aj teraz, aj konkrétne tento bod, a dnes 24. septembra tiež krátko popoludní na schôdzi, ktorá sa začala niečo okolo štvrť na štyri popoludní, boli bez problémov tieto body spustené alebo dovolené na prerokovanie, pričom pripomínam, že ich vyradenie bolo vyargumentované tak, že sú kampaňou pred komunálnymi voľbami, neviem, či sa niečo na tom zmenilo, komunálne voľby neboli zrušené, nepresunuli sa. Sme, naopak, ku nim bližšie, sú uzavreté kandidátky na tieto voľby, to znamená, že sú jasní už aj kandidáti, a zrazu nie je problém, že o nich rokujeme. Čo sa stalo. Je to veľmi jednoduché. Tiež to tu bolo párkrát tak spomenuté, možno nie v celom tom kontexte časovom. Dnes o 13.45 hodine mal pán premiér tlačovku, na ktorej spolu s pánom primátorom Košíc avizovali, že predložia zákon týkajúci sa platov ústavných činiteľov. Čiže problém nebola kampaň, problém neboli vecné záležitosti, ale to, aby niekto nepredbehol SMER s takouto ľúbivou, lákavou témou. Samozrejme, možnosti na to majú. Otázka je, či je to oprávnené a či je to dôstojné, aby sme aj v Národnej rade hrali takéto hry. Ak hovoríme už o tej téme kampane pred voľbami, to už bolo spomenuté. Len veľmi krátko sa k tomu vyjadrím. Pán primátor Košíc ak prezentuje takýto návrh v takomto čase, keď sú už aj jasní kandidáti, že nie je to kampaň, tak, samozrejme, je to kampaň. Chcem pripomenúť, a to tu ešte myslím vôbec nezaznelo, že okrem návrhov, ktoré boli vyradené a týkali sa podaní z Kresťanskodemokratického hnutia týkajúcich sa platov ústavných činiteľov, veľmi podobné v tom istom duchu návrhy sme podali aj my Obyčajní ľudia a nezávislé osobnosti. Hoci sme túto mimoriadnu schôdzu podporili a pridali sme pod to svoje podpisy a sme radi, že teda aj keď takýmto spôsobom prebieha táto schôdza, my sme zvolili iný postup, sme tie svoje návrhy stiahli, vzali späť a podali sme ich znovu na októbrovú schôdzu. To znamená, že keď aj teraz SMER akoby tak na okraj tejto schôdze dovolil tieto návrhy prerokovať a pravdepodobne ich odmietne, aspoň tak to bolo avizované, tak budeme môcť o nich znova rokovať na októbrovej schôdzi zhruba o tie dva-tri týždne, dúfame, že ten zásah už nebude potrebný, keďže tlačovka pána premiéra už prebehla a bola avizovaná. Na tej tlačovke ma pobavilo to, že keď sa novinári pýtali pána premiéra, či toto nie je tá kampaň, on hovorí: „Nie, my ten zákon nepredložíme pred komunálnymi voľbami do Národnej rady.“ Som rád, že pán premiér má takú vysokú mienku o znalosti občanov, ktorým je jasné všetko, medzirezortné pripomienkovanie, procedúry v parlamente, či je niečo predložené v prvom čítaní, v druhom čítaní, v treťom čítaní. Super, ale mám taký pocit, že ľudom stačí, že niekto povedal, že taký zákon bude a že ho prisľúbil. Chcel by som sa tiež vyjadriť k tým pomerom, keď jeden návrh predtým hovoril o obmedzení platov alebo aj teraz ďalší o obmedzení mandátu, to znamená, či je dobrá cesta ísť tým, že nesmie vykonávať ten druhý mandát alebo súbeh tých mandátov ako napríklad poslanec Národnej rady a starosta, alebo či ide o to, že môže ho vykonávať, ale môže za to dostávať plat vo výške minimálnej mzdy. Inak myslím si, mimochodom, že minimálna mzda zas nie je až taká nízka suma, aby, keď niekto má ďalšie dve-tri funkcie, poberal ju, že je to až tak málo vzhľadom na to, ako zarábajú bežní občania. Ale chcem povedať svoju vlastnú skúsenosť s takým mojím mini dvojitým mandátikom. Keď som bol zvolený za poslanca Národnej rady, tak mi bolo navrhnuté, aby som aspoň na malilinký úväzoček pokračoval ako učiteľ, to bolo moje pôvodné zamestnanie, aby som nestratil kontakt so školstvom. Ja som dal na radu múdrejších. Nijako som to nepociťoval ako potrebu v zmysle zarábania. A tak som spravil to, že po dohode so školou, kde som predtým učil, tak mi do rozvrhu dali pondelky dopoludnia štyri vyučovacie hodiny. Pondelky nie sú rokovacími dňami Národnej rady. Tak som si povedal, že to by som snáď mohol zvládnuť. Tak jeden školský rok, ten nie posledný, ale ešte ten predtým, vlastne prvý v tomto volebnom období, ktorý bol kompletný, som vyučoval v pondelky štyri vyučovacie hodiny. Napriek tomu som pokladal si za povinnosť, že tých cca 50 eur, ktoré som tým zarobil, dať na charitu, pretože som si povedal: „Daj si normálne hranicu, proste ten poslanecký príjem ti stačí, všetko ostatné je fajn, pánboh zaplať, ale môžem tým podporiť niekoho. Nezvykaj si na to, aby si mal príjmy z viacerých zdrojov, pokiaľ si poslancom.“ Napriek tomu som na konci školského roku zaďakoval a povedal som pani riaditeľke, že takto to robiť nebudem, pretože som nemal z toho dobrý pocit, že to nestíham. Zhruba každá druhá vyučovania hodina mi z toho odpadla. Pripomínam, že som mal štyri 45 minútové vyučovacie hodiny za sebou v pondelky. A pripúšťam, že obdivujem ľudí, ktorí dokážu vykonávať napriek tomu, že tu toľko sedávame, mandáty primátorov krajských miest, županov a tak ďalej. Je to na diskusiu. Moja skúsenosť je takáto. Ďalšia vec. Myslím si, že veľmi často sa operuje pri týchto návrhoch. A mám pocit, že tým operuje aj teraz ten avizovaný vládny návrh. A to je akoby taká závisť, lebo problém nie je príjem sám osebe ani bohatstvo, ani dobrý príjem, ale skôr to, vec či je spravodlivá, či je správna a či sa dá vykonávať poctivo. Chcem pripomenúť na záver, že okrem návrhov týkajúcich sa platov, mandátu sme ako Obyčajní ľudia a nezávislé osobnosti dávali do parlamentu ešte jeden návrh, ktorý sa týkal zmrazenia platov ústavných činiteľov, aby tá suma, ktorú dostávame, zostala na tej úrovni. A aj tento bol vyradený, resp. nebol prerokovaný kvôli tým okolnostiam. Takisto sme ho už znova predložili v októbri. Sme veľmi zvedaví, aký postoj zaujme voči tomuto návrhu SMER, a teda vláda, vládna strana. Tento návrh zákona my podporíme, veľmi podobný sme predkladali. Ďakujem za pozornosť.